Néese,
yáté natéca Jesús yàcalé irìcuíse,
iwáacutéeri yàasu cruzwa aléde dúli néré íipidenéerica “íiwitasi yáapimi.”
Hebreo iyú nacái íipidená Gólgota.
Yá néenicaté natàtàani cruz ìwali.
Natàtàacaté nacái Jesús yáapicha pucháiba asìanái.
Abéeri yéewápu néese,
áiba nacái apáu néesema.
Pilato ichùulìacaté natànàaca tàacáisinái,
yáté nachanàidaca nía cruz ìwali,
càiyéité íimacade:
“JESUS NAZARET NEESEERI,
JUDIONAI YAASU REY.”
Ináté madécaná judíonái ilée níái tàacáisináica,
yácáinái natàtàacatáicaté Jesús ìyacaté mawiénita yàcalé irí.
Iná níái tàacáisináica,
natànàacaté nía hebreo iyú,
griego iyú,
latín iyú nacái.
Yá náimacaté Pilato irí níái sacerdotenái,
judíonái íiwacanánáica:
“Picá pitànàa:
‘Judíonái yàasu rey.’
Iimacaté ìwaliwata:
‘Núacata judíonái yàasu rey.’ ”
Yá Pilato íimacaté nalí:
“Yá idéerica nutànàaca.
Yá iwàwacutá imàacacawa càita iyúwa idéená nuchùulìaca natànàacani.”
Néese idécanáamité úwinái itàtàaca Jesús cruz ìwali,
yáté needáca níái ibàlenáimica.
Yá naseríacaté nàwaliwáaca nía abéerinamata,
níái báinúaca ibàlenáimica,
abéerinama abéeri úwi irí.
Néese needáca úái ibàle cáaléechúaca,
càmíichúaca nasucúa ìwali,
chènuníise cáaliaculénama.
Yá náimacaté nalíwáaca ùwali:
“Picácué wacacanáidani.
Wasèiwicacáita ìwali wáalíacaténá càinápinácaalí imàacawa yáapicha.”
Yá càicataté ichàbacawa iyúwaté Dios itàacái íimáaná:
“Nawacùacaté nàwaliwa nuèpùanámi,
Nasèiwicacaté nacái nubàlemi ìwali.”
Yá càité namànica níái úwináica.
Mawiénita cruz irí,
ubàlùatéwa úái Jesús yáatúaca,
uénásàatúa nacái,
úa nacái María,
Cleofas yàacawéetúaca,
María Magdalena nacái.
Iná Jesús iicácaalíté yáatúawa,
yá nacái yéewáidacalé cáininéerica iicáca ibàluèricawa néeni,
yá íimacaté yáatúa iríwa:
“Núatúa,
siùcade,
yá pìiri yáara,
peedá pìataléwani.”
Néese,
yá íimaca yéewáidacalé iríwa:
“Siùcade,
úaca píatúa úái.”
Iná néenialíta,
yáté yéewáidacalé yeedáca úa icapèe irìculéwa.
Néese idénáami,
yáté Jesús yáalíaca idéca imáalàidaca macáita yái yàanèerica imànica càide iyúwa Dios itàacái íimáaná,
yá íimacaté:
“¡Macàlaca nuwàwa!”
Yá nadènìacaté néeni abéechúa yàalusi ipuniéchúawa uva ituní càaméeri iyú,
úwinái ìiracalé.
Yá náisapìaca iyú sàlusàluíri wawàsica nadacùaca nacáini àicu cáaléeri ipùata ìwali.
Yáté namichàidacani mawiénita Jesús inùma irí.
Jesús yáalimáidaca idénáami iicáwa yái càaméerica ipisìwaca,
yá íimaca:
“¡Siùcade,
idéca numáalàidaca macáita yái Dios ichùulìerica numànica!”
Néese,
yá yáawìadaca íiwitawa,
yá yéetácawa.
Yáté èerica viernes,
ipíchawáiseté judíonái iyamáidacawa Pascua yàasu èeri yaalí,
níái judíonái íiwacanánái,
càmitaté nawàwa chéecáisimi ichanàacawa cruz ìwali irìcu yái èeri nayamáidéericawa irìcu.
Ináté yéewa nasutáca Pilato íicha wawàsi ichùulìacaténá úwinái inúaca imáalàawa nacàwa yáapi,
níái ichanèeyéicawa cruz ìwali,
néetácaténáwa ráunamáita,
yéewacaténá áibanái iricùadaca nachéecami.
Néese,
yáté úwinái yàacawa néré,
yá namáalàacaté nacàwa níái pucháiba natàtèeyéicaté Jesús yáapicha.
Quéwa nàanàacanáamité Jesús iwéré,
yá naicácaté idéca yéetácawa.
Yáté càmita namáalàa icàwa yáapi.
Quéwa abéeri néená níái úwináica,
yáté isutàaca Jesús ibàlài irìculé ùlibàna iyú,
yá irái imusúacatéwa néese,
úni nacái.
Iná yái iiquéerité ichàbacawa yái wawàsica,
yáta yái icàlida iináwaná ìwali báisíta.
Yá nacái yáalíaca báisíiricata yái càirica icàlidaca ìwali,
yéewacaténácué nacái peebáidaca Jesús ìwali.
Yái wawàsi càiricaté ichàbacawa,
ichàbacatéwa càitáde iyúwaté Dios itàacái íimáaná:
“Càmita namáalàapiná yáapi,
éwita abéeripiná.”
Càicata nacái áiba cuyàluta íimaca Dios itàacái irìcu:
“Wenàiwicanái iicáidapiná irí yái nasutéerica bálánamáiwaca.”